b'\n_START_ARTICLE_\nSurianaceae\n_START_SECTION_\nTuntomerkit\n_START_PARAGRAPH_\nHeimon kasvit ovat puuvartisia kasveja, joissa on kivisoluja. Lehdet sijaitsevat spiraalimaisesti tai kahdessa riviss\xc3\xa4 ja ovat tavallisesti korvakkeellisia ja yksinkertaisia. Kukinto on viuhkomainen ja sijaitsee tavallisesti varren haaran p\xc3\xa4\xc3\xa4ss\xc3\xa4. Kukkaper\xc3\xa4t ovat nivelikk\xc3\xa4it\xc3\xa4, ja kukissa on toisinaan tyvest\xc3\xa4\xc3\xa4n yhteen kasvanut verhi\xc3\xb6 ja tavallisesti teri\xc3\xb6, joka on kierteinen ja toisinaan lyhytkyntinen. Heti\xc3\xb6 on tavallisesti obdiplostemoninen (kahtena kiehkurana, ulkokiehkuran heteet kohdakkain ter\xc3\xa4lehtien kanssa). Kukassa ei ole mesi\xc3\xa4ist\xc3\xa4, mutta suvussa Recchia on mett\xc3\xa4 eritt\xc3\xa4v\xc3\xa4 gynofori (siki\xc3\xa4imen kannatin). Siki\xc3\xa4in koostuu yhdest\xc3\xa4 viiteen erillisest\xc3\xa4 emilehdest\xc3\xa4, joissa kussakin on tyveen kiinnittyv\xc3\xa4 eli gynobaasinen vartalo; luotit ovat nuijamaisia tai pallomaisia. Siemenaiheet ovat liman ymp\xc3\xa4r\xc3\xb6imi\xc3\xa4 ja yksikalvoisia, ja niit\xc3\xa4 on kussakin emiss\xc3\xa4 1-5. Hedelm\xc3\xa4 on verhi\xc3\xb6n suojaama marja, luumarja tai p\xc3\xa4hkin\xc3\xa4; hedelm\xc3\xa4sein\xc3\xa4ss\xc3\xa4 on kivisoluja. Siemeness\xc3\xa4 ei ole endospermi\xc3\xa4 ja alkio on k\xc3\xa4yr\xc3\xa4 tai poimuttunut.\n_START_SECTION_\nLevinneisyys\n_START_PARAGRAPH_\nHeimo kasvaa p\xc3\xa4\xc3\xa4asiassa Australiassa, mutta Recchia on meksikolainen. Suriana maritima kasvaa kaikkialla tropiikin rannikoilla.'